በሙስና ተጠርጥረው የተያዙ ባለስልጣናት፣ነጋዴዎችና ደላሎች ቁጥር 42 ደረሰ
በሙስና ተጠርጥረው በቁጥጥር ስር የዋሉ የመንግሥት የስራ ሃላፊዎች፣ ነጋዴዎችና ደላሎች ቁጥር 42 የፌደራል ጠቅላይ ዋና ዓቃቤ ህግ አስታወቀሰሞኑን በሙስና ወንጀል ተጠርጥረው በቁጥጥር ስር ውለው ፍርድቤት ድረስ የቀረቡት  34 ሰዎች የነበሩ ሲሆን በዛሬው እለት ከአዲስ አበባ ቤቶች ልማት ፕሮጀክት ጽህፈት ቤት በሙስና ወንጀል የተጠረጠሩ ከፍተኛ የስራ ሃላፊዎች መያዛቸውን የፌደራል ዋና ዓቃቤ ህግ አቶ ጌታቸው አምባየ ዛሬ ለጋዜጠኞች በሰጡት መግለጫ አስታውቀዋል ።የአዲስ አበባ የቤቶች ልማት የመሬት ዝግጅት እና መሰረተ ልማት ዲዛይን ረዳት ኃላፊ የነበሩት ወይዘሮ ሳባ መኮንን ፣ የቤቶች ማስተባበሪያ ምክትል ኃላፊ የነበሩት አቶ ሽመልስ ዓለማየሁ እና የአዲስ አበባ የቤቶች ልማት ስራ አስኪያጅ የነበሩት ወይዘሮ ጸዳለ ማሞ መሆናቸውን ይፋ አድርገዋል ።በዚሁም በሙስና ወንጀል ተጠርጥረው በቁጥጥር የዋሉት የመንግስት ከፍተኛ የስራ ኃላፊዎችን ጨምሮ ደላሎች እና ነጋዴዎች ቁጥር 42 መድረሱን ነው የገለጹት ።ከዚህ ቀደም የፌደራል እና የአዲስ አበባ መንገዶች ባለስልጣን፣ ስኳር ኮርፖሬሽን፣ የገንዘብና የኢኮኖሚ ትብብር ሚኒስቴርን ጨምሮ ከሌሎች ተቋማት የሙስና ወንጀል ፈጽመዋል በሚል የተጠረጠሩ ከፍተኛ የስራ ሃላፊዎች በቁጥጥር ስር መዋላቸው ይታወሳል።ይህንን ተከትሎም ከጋዜጠኞች የቀረበው ጥያቄም መንግስት ከፍተኛ የመንግስት ባለስልጣናት ተይዘዋል ሲባል ህዝቡ ሚኒስትሮች ጭምር እንደሚሆኑ  ነበር የጠበቀው አሁን የተያዙት ግን ባለልጣናት አነስተኛና የተለመዱ አይደሉም ወይ የሚል ነበር ፡፡አቶ ጌታቸው ሲመለሱም አሁን የተያዙት የመንግስት ባለስልጣናት ከፍተኛ በጀት ሲያንቀሳቀሱ የነበሩ ናቸው ካሉ በኋላ መረጃው እስከወሰደን ድረስ ወደ ላይ ሚኒስትሮች፣ ወደጎንም ወደ ታችም የመንምረው አይኖርም ሲሉ አስገንዝበዋል ፡፡አቶ ጌታቸው በማብረሪያቸው ላይ በመንግስት ላይ የደረሰውን የጉዳት መጠን በዝርዝር አስቀምጠዋል።ከፌደራል መንገዶች ባለስልጣን 1 ቢሊየን 358 ሚሊየን ብር፣ከስኳር ኮርፖሬሽን፣ ከመተሃራ፣ ተንዳሆ እና ኦሞ ኩራዝ የስኳር ልማት ፕሮጀክቶች 1 ቢሊየን 21 ሚሊየን ብር መመዝበሩን አስታውቀዋል ፡፡እንደዚሁም ከገንዘብና ኢኮኖሚ ትብብር ሚኒስቴር 1 ነጥብ 1 ቢሊየን ብር፣ከአዲስ አበባ መንገዶች ባለስልጣን ከ198 ሚሊየን ብር በላይ እና ከአዲስ አበባ ቤቶች ልማት ኤጀንሲ ከ41 ሚሊየን ብር በላይ መመሪያው ከሚያዘው ውጪ ክፍያ እና ግዢ በመፈፀሙ በመንግስት ላይ ጉዳት መድረሱን ገልጸዋል ።አሁንም ቢሆን በሙስና የተዘፈቁ ባለስልጣናት ሆኑ ሌሎች በሙስና የተሳተፉ አካላት የመልቀምና ወደ ፍርድ የማቅረብ ሂደቱ ተጠናክሮ እንደሚቀጥል አቶ ጌታቸው አስታውቀዋል ፡፡